ALT เฮ! ศาลฯตัดสินชนะคดีโครงข่ายใยแก้วรับเงินชดเชย 375 ล้าน
ALT เฮ! ศาลฯตัดสินชนะคดีโครงข่ายใยแก้วรับเงินชดเชย 375 ล้าน
ALT เฮ! ศาลฯตัดสินชนะคดีโครงข่ายใยแก้วรับเงินชดเชย 375 ล้าน
21 ก.พ. 2563

นายสมบุญ เศรษฐ์สันติพงศ์ รองกรรมการผู้อำนวยการสายงานการเงินและบัญชีบริษัท เอแอลที เทเลคอม จำกัด (มหาชน) หรือ ALT รายงานตลาดหลักทรัพย์ถึงความคืบหน้าของกรณีพิพาททางกฎหมายที่บริษัทได้ยื่นฟ้องต่อคู่กรณีในสัญญาการใช้บริการโครงข่ายใยแก้วนำแสงและอุปกรณ์สื่อสัญญาณ (Fiber to the Factory – FTTF) ภายในเขตนิคมอุตสาหกรรมแห่งหนึ่ง (โครงข่าย) โดยศาลปกครองสูงสุดได้มีคำสั่งตัดสินเมื่อวันที่ 20 กุมภาพันธ์ 2563 ให้คู่กรณีชำระค่าขาดประโยชน์และดอกเบี้ยให้แก่บริษัท
นายสมบุญ กล่าวต่อว่า  จากคำสั่งของศาลปกครองสูงสุดข้างต้น บริษัทประเมินเงินค่าขาดประโยชน์และดอกเบี้ยได้ทั้งสิ้นประมาณ 375 ล้านบาท ซึ่งประกอบด้วย ค่าขาดประโยชน์ส่วนแรก นับจากวันที่บริษัทกำหนดให้คู่กรณีส่งมอบคืนโครงข่ายจนถึงวันที่บริษัทยื่นฟ้อง รวมเป็นเงิน 85.05 ล้านบาท
นอกจากนี้ยังมีค่าขาดประโยชน์ส่วนที่ 2 นับถัดจากวันฟ้อง จนถึงวันที่คู่กรณีส่งมอบโครงข่าย โดยอัตราค่าขาดประโยชน์อ้างอิงจากอัตราค่าเช่าตามสัญญาบริการ ส่วนดอกเบี้ยให้คำนวณจากค่าขาดประโยชน์ส่วนแรก 85.05 ล้านบาท ที่อัตราดอกเบี้ยร้อยละ 7.50 ต่อปี โดยนับจากวันที่ยื่นฟ้องจนถึงวันที่คู่กรณีชำระเสร็จ
ทั้งนี้ให้คู่กรณีดำเนินการให้แล้วเสร็จภายใน 60 วัน นับจากวันที่คดีถึงที่สุด ซึ่งคำสั่งศาลปกครองสูงสุดนี้ ถือเป็นข้อยุติ
อนึ่ง ก่อนหน้านี้ เมื่อวันที่ 30 ก.ย.59 ที่ผ่านมา ศาลปกครองกลางได้มีคำพิพากษาให้คู่สัญญาของ ALT ชดใช้ค่าเสียหายให้จากกรณีที่ ALT ได้มีการฟ้องร้องลูกค้า (โอเปอเรเตอร์ภาครัฐรายหนึ่ง) ผิดสัญญาใช้บริการโครงข่ายเคเบิลใยแก้วนำแสง และอุปกรณ์ประกอบ Fiber to the Factory (FTTX) ภายในเขตพื้นที่นิคมอุตสาหกรรมแห่งหนึ่ง
โดย ALT ได้เป็นโจทก์ยื่นฟ้องต่อศาลปกครองกลางเมื่อวันที่ 22 ส.ค.56 เพื่อให้คู่สัญญาชำระค่าเสียหายในค่าเช่าบริการโครงข่ายที่ผิดนัดดอกเบี้ยเงินกู้ที่นำมาลงทุนในโครงข่าย และค่าเสียโอกาสในการลงทุน
สำหรับสาระสำคัญของคำพิพากษาของศาลปกครองกลาง คือ ให้คู่กรณีต้องชดใช้ค่าขาดประโยชน์จากการใช้โครงข่ายดังกล่าวอัตราเดือนละ 13.50 ล้านบาท เริ่มนับจากวันที่ 12 ก.พ.56 (วันถัดจากวันครบกำหนดส่งมอบคืนโครงข่าย) จนกว่าโครงข่ายดังกล่าวจะถูกส่งมอบคืนเป็นเรียบร้อย